SALME.
101.
Af David. En Salme. Om Nåde og Ret vil jeg synge, dig vil jeg lovsynge, Herre. 
Jeg vil agte på uskyldiges Vej, når den viser sig for mig, vandre i Hjertets Uskyld bag Hjemmets Vægge, 
på Niddingsdåd lader jeg aldrig mit Øje hvile. Jeg hader den, der gør ondt, han er ej i mit Følge; 
det falske Hjerte må holde sig fra mig, den onde kender jeg ikke; 
den, der sværter sin Næste, udrydder jeg; den opblæste og den hovmodige tåler jeg ikke. 
Til Landets trofaste søger mit Øje, hos mig skal de bo; den, der vandrer uskyldiges Vej, skal være min Tjener; 
ingen, der øver Svig, skal bo i mit Hus, ingen, som farer med Løgn, bestå for mit Øje. 
Alle Landets gudløse gør jeg til intet hver Morgen for at udrydde alle Udådsmænd af HERRENS By. 
